50 Jaar gelede in Die Oosterlig | 15 Oktober 1971 | Netwerk24
50 Jaar gelede in Die Oosterlig | 15 Oktober 1971
Voorbladfoto-byskrif: Die veelbesproke nartjiekleur-uniforms van die Suid-Afrikaanse Lugdiens se grondwaardinne word eersdaags na 'n ysvoëlblou verander. Trouens, 'n paar grondwaardinne op Jan Smuts-lughawe dra reeds die nuwe­ uniforms. Die uniforms is van ysvoëlblou crimplene met 'n sagte silwer afwerking wat in die sonlig opvallend is. Die dubbelbors-snyersbaadjie het geen kraag nie, maar 'n modieuse V-nek. Dit is met sypanele ontwerp en spog met ses besondere knope voor en twee op elke mou.
Besoedeling: Die besoedeling in Port Elizabeth word fyn deur die stadsraad dopgehou. 'n Spesiale beampte wat sal kan vasstel wanneer fabrieke ernstige lugbesoedeling veroorsaak, sal binnekort by die stadsraad se gesondheidsafdeling aangestel word. 'n Bandefabriek in Port Elizabeth moes opdok omdat hy afloopwater in die Noordeindemeer vrygelaat het. Hy is aangesê om veranderings aan te bring, sodat 'n herhaling voorkom word.
Waaisand: Die vloedgeteisterde boere in die Gamtoosvallei het nou 'n nuwe probleem. Waar die landerye nou bereik kan word en almal druk besig is om slik weg te skraap en slote op te vul, word die werk nou bemoeilik deur die baie sand wat rondgewaai word. Stofwolke hang swaar in die lug waar trekkers die verspoelde lande gelyk skraap en die sand op 'n hoop probeer stoot. Een boer, mnr. A. Fennel, het besluit om 'n paar groot bloekombome af te kap en plat op die grond te laat lê sodat die sand daarteen kan vaswaai.